<classify> Mkurugenzi wa Uanachama wa TFF, Eliud Mvela alisema jana Jijini Dar es Salaam kuwa Kamati ya Uchaguzi chini ya Deogratius Kihuli itakutana leo kupanga taratibu za uchaguzi huo.Alisema taratibu hizo zitatangazwa rasmi kesho na pazia la uchukuaji fomu za kuwania uongozi huo wa TFF litafunguliwa rasmi Jumatatu. Wiki ijayo wagombea watachukua fomu na kuzirejesha.Kama kutakuwa na rufaa zitashughulikiwa na kamati husika ili kampeni zianze mapema Julai, alisema Mvela. Katika uchaguzi huo, wajumbe wa mkutano mkuu watamchagua Rais, Makamu wa Rais na Wajumbe wa Kamati ya Utendaji ya TFF.Rais wa sasa, Jamal Malinzi atawania kipindi cha pili cha uongozi ndani ya shirikisho hilo. Wadau wengine wanaotajwa kuonesha nia ya kugombea TFF ni Makamu rais wa zamani wa TFF, Athuman Nyamlani anayegombea urais kwa mara ya pili baada ya kuanguka kwenye uchaguzi wa mwaka 2013 alioshinda Malinzi.Malinzi alipata kura 73 na Nyamlani kura 52.Wengine wanaotajwa kuwania nafasi ndani ya shirikisho hilo ni Makamu mwenyekiti wa Yanga, Clement Sanga na Ramadhani Nassibu  <topic>: michezo 